Η συμμετοχή στη γενική απεργία της Παρασκευής (6/5/2016) παραλίγο να στοιχίσει ακριβά σε μία εργαζόμενη της εργολαβικής ICAP Outsourcing, όταν διευθυντικό στέλεχος της Εθνικής Τράπεζας την έσπρωξε στην προσπάθειά του να εισέλθει στο κτίριο, με αποτέλεσμα να πέσει και να χτυπήσει, ενώ χρειάστηκε και να μεταφερθεί στο νοσοκομείο.

«Ανέβηκε τα σκαλιά μαινόμενος, με έσπρωξε και μπήκε στο κτίριο. Επεσα μισό μέτρο πίσω και χτύπησα στα σκαλοπάτια της εισόδου του κτιρίου της Εθνικής, όπου στεκόμουν μαζί με κάποιους συναδέλφους κατά τη διάρκεια της απεργιακής φρουράς της περασμένης Παρασκευής. Ούτε που ενδιαφέρθηκε να δει τι έγινε», μας λέει η Δήμητρα Φιλοπούλου, αντιπρόεδρος του Συλλόγου Εργαζομένων ICAP Outsourcing Solutions. Η Δήμητρα μεταφέρθηκε στο Λαϊκό Νοσοκομείο, όπου οι γιατροί διέγνωσαν θλάση στο ισχίο, χορηγώντας της 8ήμερη αναρρωτική άδεια και φαρμακευτική αγωγή.

Το ίδιο βράδυ, η εργαζόμενη συνδικαλίστρια έλαβε τηλεφώνημα από το Α.Τ. Μοσχάτου, με το οποίο ενημερώθηκε ότι η ICAP είχε αποστείλει επιστολή γνωστοποίησης εργατικού ατυχήματος, παρά το γεγονός ότι είχε προηγηθεί τηλεφωνική επικοινωνία με την ίδια την εργαζόμενη και ουδέποτε ειπώθηκε κάτι τέτοιο.

«Η εταιρεία φέρθηκε ύπουλα. Κάνει λόγο για συμπλοκή, στην οποία ενεπλάκην, με αποτέλεσμα να χτυπήσω. Πρόκειται για ψευδή δήλωση, με την οποία προσπαθεί να βγάλει απ’ έξω την ουρά της», μας λέει η Δήμητρα Φιλοπούλου και προσθέτει:

«Δεν σκοπεύω να κινηθώ νομικά εναντίον του ανθρώπου που με έσπρωξε, καθώς πιστεύω ότι πρόκειται για μεμονωμένο περιστατικό και ότι δεν υπήρχε δόλος. Το μόνο που ζητώ είναι να αποζημιωθώ από την εργοδότρια εταιρεία και για τις 8 μέρες που αναγκαστικά θα λείψω από την εργασία μου».

Η πρόεδρος του Σωματείου, Βάσω Χριστοπούλου, δεν δικαιολογεί σε καμία περίπτωση τη βίαιη πράξη του υπαλλήλου της Εθνικής Τράπεζας: «Είναι πραγματικά κρίμα να υπάρχουν περιστατικά απεργοσπασίας, ειδικά από εργαζόμενους οι οποίοι γνωρίζουν καλά τα οφέλη του συνδικαλιστικού αγώνα. Η ΟΤΟΕ (Ομοσπονδία Τραπεζοϋπαλληλικών Οργανώσεων Ελλάδας), και μπράβο της (!), όχι μόνο δεν έχει υποστεί μειώσεις, αλλά έχει καταφέρει να διαφυλάξει όλα τα εργασιακά κεκτημένα των εργαζομένων του κλάδου».

Η συμμετοχή στην απεργία ήταν μεγάλη, ενώ η απεργιακή φρουρά του κτιρίου, όπου στεγάζεται το τηλεφωνικό κέντρο της Εθνικής Τράπεζας, έληξε με επιτυχία, καθώς -πέραν του υπαλλήλου που έσπρωξε την αντιπρόεδρο του Σωματείου- κανείς άλλος δεν εισήλθε στο κτίριο.